
Text rozhodnutia
Súd: Krajský súd Bratislava Spisová značka: 5Scud/32/2014 Identifikačné číslo súdneho spisu: 1014201290 Dátum vydania rozhodnutia: 18. 04. 2018 Meno a priezvisko sudcu, VSÚ: JUDr. Marta Barková ECLI: ECLI:SK:KSBA:2018:1014201290.6 Uznesenie Krajský súd v Bratislave v právnej veci navrhovateľky: U. K., Ž. XXX/XX, U. H. V., Č. E., zastúpená: JUDr. František Farkaš, advokát, Hálkova 5, Bratislava, proti odporkyni: Sociálna poisťovňa ústredie, Ul. 29. augusta 8 - 10, Bratislava, o invalidný dôchodok, takto r o z h o d o l : Súd konanie zastavuje. Navrhovateľovi právo na náhradu trov konania nepriznáva. o d ô v o d n e n i e : Navrhovateľka svojím návrhom zo dňa 31.07.2014 žiadala preskúmať rozhodnutie odporkyne číslo XXX XXX XXXX X zo dňa 30.06.2014, ktorým jej bola zamietnutá žiadosť o invalidný dôchodok. Podľa posudku posudkového lekára sociálneho poistenia pobočky Sociálnej poisťovne Trenčín zo dňa 09.06.2014 nebola invalidná, pretože pre dlhodobo nepriaznivý zdravotný stav nemala pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Písomným podaním doručeným súdu dňa 24.05.2017 vzala navrhovateľka svoj návrh v celom rozsahu späť a žiadala konanie zastaviť vzhľadom na doplňujúce vyjadrenie odporkyne zo dňa 05.05.2017. Zároveň žiadala zaviazať odporkyňu na náhradu trov konania vyčíslených v podaní zo dňa 09.04.2018 v sume 434,99 Eur, pretože k späťvzatiu návrhu došlo z dôvodov na strane žalovanej. Podľa § 492 ods. 1 zákona č. 162/2015 Z.z. Správneho súdneho poriadku konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Súd podľa § 250d ods. 3 v spojení s § 250h ods. 2 a § 250l ods. 2 zákona č. 99/1963 Z. z. Občianskeho súdneho poriadku (ďalej len „O.s.p.“) konanie zastavil. Podľa § 246c ods. 1 prvej vety O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 146 ods. 1 písm. c) O.s.p. žiaden z účastníkov nemá právo na náhradu trov konania podľa jeho výsledku, ak konanie bolo zastavené. Podľa § 146 ods. 2 Os.p. ak niektorý z účastníkov zavinil, že konanie sa muselo zastaviť, je povinný uhradiť jeho trovy. Ak sa však pre správanie odporcu vzal späť návrh, ktorý bol podaný dôvodne, je povinný uhradiť trovy konania odporca. Z obsahu spisu je zrejmé, že podľa posudku posudkového lekára sociálneho poistenia Sociálnej poisťovne, ústredie zo dňa 23.03.2017 bola navrhovateľka uznaná za invalidnú s mierou poklesu vykonávať zárobkovú činnosť 45% v porovnaní so zdravou fyzickou osobou odo dňa 28.02.2017. Rozhodnutím č. XXX XXX XXXX X zo dňa 11.04.2017 bolo v rámci autoremedúry zrušené napadnuté rozhodnutie odporkyne a odo dňa 28.02.2017 bol navrhovateľke priznaný invalidný dôchodok v sume 143,10 Eur mesačne. V prípade zastavenia konania súd pri rozhodovaní o trovách konania v zmysle § 146 O.s.p. najskôr skúma, či niektorému z účastníkov možno pričítať zavinenie na zastavení konania, pričom najskôr musí posúdiť, či zastavenie konania zavinil odporca, tak ako to predpokladá druhá veta § 146 ods. 2 O.s.p. O takúto situáciu pôjde napríklad vtedy, ak odporca po začatí konania vyhovie požiadavkám navrhovateľa formulovaným v návrhu na začatie konania. Úplné vyhovenie požiadavkám navrhovateľa odporcom bez zmeny okolností počas prebiehajúceho súdneho konania zakladá nárok navrhovateľa na náhradu trov konania voči odporcovi. V danom prípade však nemožno konštatovať, že by odporkyňa svojím správaním zavinila zastavenie konania bez zmeny okolností počas konania o opravnom prostriedku. Až nové lekárske správy - dva záznamy z reumatologických vyšetrení zo dňa 15.12.2016 a 28.02.2017 odôvodnili zvýšenie miery poklesu odo dňa 28.02.2017, od ktorého odporkyňa pre takto zvýšenú mieru poklesu invalidný dôchodok priznala, teda nie odo dňa podania žiadosti. Zavinenie zastavenia konania v zmysle § 146 ods. 2 druhej vety O.s.p. preto nie je možné pričítať odporkyni. Na základe uvedeného súd navrhovateľovi právo na náhradu trov konania nepriznal. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Krajskom súde v Bratislave, písomne, dvojmo.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1014201290.6 (dáta aktuálne k 31. 10. 2026). Záväzné je znenie zverejnené súdom.




